**21-րդ շաբաթ**

**Ամսաթիվ՝ —————————**

**Կրթական հարթակ՝ 8-րդ**

**ՈՒսուցիչ՝ —————————————————**

**Դասագիրք՝ «Գրականություն 7», Դավիթ Գասպարյան**

**«Հայոց լեզու 7», Հովհ․ Բարսեղյան**

**Կրկնություն - Գիտելիքի ստուգում**

* **Գրել հետևյալ արտահայտությունների բացատրությունները․**
  + խոհել —————————————————
  + գիտենալ —————————————————
  + անուշ երազ —————————————————
  + արշալույս —————————————————
  + հինավուրց —————————————————
  + երթիկ —————————————————
* **Գրել հետևյալ բառերի հոմանիշները․**
  + նորոգել ————————
  + շող ————————
  + քաղցր ————————
  + պայծառ ————————
* **Գրել հետևյալ բառերի հականիշները․**
  + գիշեր ————————
  + երազ ————————
  + հայրենի ————————
  + քաղցր ————————

**Նոր դաս։**

**Բառագիտություն։**

* **Սովորել հետևյալ բառերի և արտահայտությունների նշանակությունները․**
  + քարափ – քարաժայռ
  + լծորդ – նույն լուծը կրող
  + խոպան – անմշակ հող
  + թիապարտ – թիակը վարող, այստեղ՝ հարմարվող, ենթարկվող
  + փոթորիկ – այստեղ՝ հոգեկան խռովք, հուզմունք
* **Սովորել հետևյալ բառերի հոմանիշները․**

  + ճանաչել – իմանալ
  + անշուք – անզարդ
  + հանդարտ – հագիստ, խաղաղ
  + փոթորիկ – հողմ, մրրիկ
  + ավարտել - վերջացնել

* **Սովորել հետևյալ բառերի հականիշները․**
  + պինդ – փխրուն
  + անպարտ – պարտված
  + հավիտենություն – ակնթարթ
  + հանդարտ - ալեկոծ

**Գրականություն -** «Ինչ արած, մարդ եմ» Համո Սահյան։

Ինձ ճանաչելը մի քիչ դժվար է,  
Հասկացեք, էլի, ես մի քիչ բարդ եմ,  
Քարի պես պինդ եմ, հողի պես փխրուն,  
Ինչպես չլինի դեռ մի քիչ մարդ եմ։

Ես իմ իշխանն եմ, իմ գլխի տերը,  
Եվ ինձ թվում է՝ մեծ ու անպարտ եմ,  
Բայց ինչ-որ չափով և ինչ-որ մի տեղ  
Դեռ թիապարտ եմ։

Մերթ ոտից գլուխ զարդեր եմ հագնում,  
Մերթ այնպես անշուք, պարզ ու անզարդ եմ,  
Մերթ քար ու քարափ, մերթ վայրի խոպան,  
Մերթ կանաչ անտառ ու ցանած արտ եմ։

Հավիտենության լծորդն եմ անդուլ,  
Բայց և կարճատև մի ակնթարթ եմ,  
Փոթորիկներ են եռում հատակիս,  
Թեև երեսից այսպես հանդարտ եմ։

Կյանքս ավարտելու վրա եմ արդեն,  
Բայց ինքս, ավա՜ղ, դեռ անավարտ եմ…  
Ինձ ճանաչելը մի քիչ դժվար է,  
Հասկացեք, էլի, ի՞նչ արած, մարդ եմ։

**Մշակույթ – Գառնու հեթանոսական տաճար։ Գառնու արքունի բաղնիք։**

A picture containing sky, outdoor, building, mountain

Description automatically generated**Գառնու** հեթանոսական տաճարը գտնվում է **Կոտայքի մարզի Գառնի գյուղում**, Ազատ գետի աջ ափին։ **Մովսես Խորենացին** Գառնու հիմնադրումը վերագրում է Հայկ նահապետի ծոռ Գեղամին, որի թոռան՝ Գառնիկի անունով էլ, իբրև, կոչվել է Գառնի։  
 Տաճարը կառուցվել է մ.թ I դ-ի 2-րդ կեսերին (մ.թ. 77թ.): Քրիստոնեական կրոնի ընդունումից հե տո այն եղել է Տրդատ Գ թագավորի քրոջ՝ Խոսրովդուխտի «ամառանոցային սենյակը»:

Տաճարը նվիրված է եղել արևի աստված **Արեգ-Միհրին** և 24 սյուները խորհրդանշել են օրվա 24 ժամերը: Գառնու տաճարը **1679** թվականին խոնարհվեց ուժեղ երկրաշարժի հետևանքով և միայն **1969** թվականի հունվարին սկսվեցին վերականգնման աշխատանքները։  Վերականգնումն ավարտվեց 1975 թվականին՝ տաճարի կառուցումից ուղիղ 19 դար և կործանումից շուրջ երեք դար անց։

**Գառնու արքունի բաղնիքը**

Հին հայերը, ինչպես հույներն ու հռոմեացիները, բարձր էին գնահատում բաղնիքի դերը՝ որպես մարմնի լվացման, բուժման, հանդիպումների, մրցումների և ծիսակատարությունների համար նախատեսված վայրի։

Այդ մասին է վկայում ճարտարապետական բարձր արժեք ունեցող **Գառնիի** տաճարի **բաղնիքը**։ Արքունի բաղնիքը, կառուցված 3-րդ դարում։ Այն բաղկացած է միաշար դասավորված հինգ սենյակներից։

Առաջին սենյակը նախասրահ-հանդերձարանն է (apoditerium), որին արևելյան կողմից հաջորդում են սառը ջրի լողասենյակը (frigidarium), գոլ բաժանմունքը (tepidarium), տաք ջրի լողասենյակը (caldarium) և ապա` շոգեսենյակը։

Զով, կիսագնդաձև սենյակում ցնցուղ էին ընդունում, տաքանում էին և պատրաստում մարմինը հետագա գործընթացին՝ տեղափոխվելով մի կիսագունդ սենյակից հաջորդը: Վերջին լողասենյակը շատ տաք էր, որտեղ և տեղի էր ունենում մարմնի բոլոր թունավոր նյութերի գոլորշիացման գործընթացը: Դրանից հետո տեղափոխվում էին առաջին սենյակը, որտեղ կարելի էր հանգստանալ, համալրել մարմնի ջրի պաշարները և վայելել տաք ջուրը լողավազանում:



Բաղնիքի ամենից ուշագրավ մանրամասը, թերևս, 3-րդ դ. թվագրվող հատակի խճանկարն է, որը Հայաստանում ամբողջական խճանկարի պահպանված միակ և եզակի օրինակն է։ Առասպելական – դիցաբանական բովանդակությամբ հորինվածքը կատարված է 15 տարբեր երանգների բնական քարերից։

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* + Որտե՞ղ է գտնվում Գառնու տաճարը։
  + Ու՞մ է նվիրված եղել տաճարը։
  + Ե՞րբ և ու՞մ կողմից է կառուցվել տաճարը։
  + Ինչու՞ է կործանվել և ե՞րբ է վերակառուցվել։
  + Պատմիր Գառնու արքունի բաղնիքի մասին։
  + Ե՞րբ է այն կառուցվել։ Ի՞նչ մասերից է բաղկացած եղել։
  + Ինչո՞վ է հայտնի այդ բաղնիքը։

**ՈՒՂՂԱԳՐՈՒԹՅՈՒՆ – և** տառի ուղղագրությունը։

* Հայերենում մեծատառ **և** չկա: Մեծատառի դերով հանդես է գալիս **Եվ**տառակապակցությունը:
* Այս տառը բաղաձայնից առաջ կարդացվում է **էվ**,

օրինակ` տերև, արև, բարև, իսկ ձայնավոր հնչյունից առաջ` յէվ,  նաև, ևեթ:

* **[Յեվ]** հնչյունակապակցությունը **եվ** տառերով է գրվում հետևյալ դեպքերում.
* Եթե**ե**-ից հետո լսվող և գրվող **վ**-ն մի ուրիշ արմատի կամ բառի սկզբնատառն է: Օրինակ՝

հոգեվիճակ = հոգի + ա + վիճակ,  գինեվաճառ = գինի + ա + վաճառ, ոսկեվառ = ոսկի + ա + վառ  և  այլն:

* Տողադարձի ժամանակ, երբ **և**-ը գրվում է **եվ**. **վ**-ն անցնում է հաջորդ տող:

Օրինակ՝ բարե - վել, անձրե - վել:

* Հատուկ  անունների սկզբում։ Օրինակ`

Եվա, Եվգինե, Եվրոպա, Եվրասիա,  Եվդոկիա,  Եվրախորհուրդ, Եվրատեսիլ և  սրանցից կազմված բառերում, որոնք արդեն գրվում են փոքրատառով, օրինակ`  եվրոպացի, եվրոպական, եվրասիական, արևմտաեվրոպական,  հարավեվրոպական և այլն:

**Հիշել**՝ եթե բառին ավելանում է **վ**  հնչյունով սկսվող վերջածանց, ապա գրվում է **և**:

 Օրինակ՝ հոգի ա+ վոր = հոգևոր, ուղի + ա + վոր = ուղևոր,  ունի + ա + վոր = ունևոր և այլն:

**Հարցեր և առաջադրանքներ**

* Որո՞նք **և**-ի ուղղագրական կանոնները։
* Որո՞նք են գրության և արտասանության որոշ տարբերությունները։

**Հանձնարարություններ**

**Առաջադրանքներ**

1. **Յուրաքանչյուր տողում գտնե՛լ տրված բառի մեկ հոմանիշ․**

ա) **լուռ**

* ակնդետ, անխոս, անթարթ
* մշտապես, հանապազորդ, լռելյայն
* անձայն, անքթիթ, անշեղ

բ) **գեղեցիկ**

* անբարետես, դեղձան, չքնաղ
* գեղանի, կախարդական, լուսավոր
* բյուրեղյա, չնաշխարհիկ, պատկերավոր

գ) **գովել**

* նախատել, բաղդատել, դրվատել
* հարատևել, պարսավել, ներբողել
* փառաբանել, ըմբոշխնել, կենսագործել

դ) **երեկո**

* արշալույս, վերջալույս, աստղալույս
* տիվանդորր, արևամուտ, արեգնափայլ
* ծեգ, իրիկնամուտ, ցայգ

ե) **ցանկալի**

* հանդուրժելի, զմայլելի, բաղձալի
* տենչալի, պատկառելի, անհերքելի
* նշմարելի, անդրդվելի, ըղձալի

**2.Կետերի փոխարեն դհ, դ, կամ  թ գրի՛ր:**

Ըն…ացք, ըն…արձակ, անըն…ատ, ըն…միջել, ըն...անուր, ըն…ամենը, ըն…անալ, ըն…րել, ակնթար.., անդա…ար, ըն…երցել, ըն…առաջ, անըն…եռնելի

**Տնային հանձնարարություններ**

**Գրականություն - «Ինչ արած, մարդ եմ» Համո Սահյան։**

* Սահուն կարդալ աշխատանքային փաթեթում ներառված բանաստեղծությունը
* կարողանալ սեփական բառերով վերարտադրել և պատասխանել փաթեթում ներառված հարցերին։
  + Ինչի՞ մասին է բանաստեղծությունները։
  + Ի՞նչ ես նկատում միանգամից այս բանաստեղծությունը կարդալիս։

**Բառագիտություն** – Բառատետրում արտագրել և սովորել աշխատանքային փաթեթում ներառված բառերի ու արտահայտությունների իմաստները, հոմանիշներն ու հականիշները։

**Քերականություն - և-**ի ուղղագրության հիմնական կանոնները։

* Աշխատանքային փաթեթում տեղ գտած սահմանումները սովորել և կարողանալ բացատրել։
* Պատասխանել աշխատանքային փաթեթի հարցերին և կատարել հանձնարարությունները։

**Մշակույթ –** **Գառնու հեթանոսական տաճարը և Գառնու արքունի բաղնիքը։**

* Աշխատանքային փաթեթում ներառված դասանյութը կարդալ, կարողանալ վերարտադրել սեփական խոսքերով և պատասխանել դասանյութի հարցերին։